નવસારી શહેરમાં પણ દોઢ હજારથી વધુ લારીગલ્લાઓ છે, જેમાં ઘણા રોડ ઉપર (યા રોડને લાગુ) જ છે. જેને લઇને ટ્રાફિકની સમસ્યા સર્જાય છે. ટ્રાફિકની સમસ્યાની બૂમરાણ થતા પાલિકા લારી ઉઠાવે છે બાદમાં થોડા દિવસમાં જ લારીઓ ગોઠવાઇ જાય છે. જેને લઇને ટ્રાફિકની સમસ્યા તો યથાવત રહી છે. પરંતુ લારીવાળાઓને માથે પણ રોજી છીનવાઇ જવાનો ભય રહે છે. લારીઓ મામલે લગભગ આખું વર્ષ પાલિકામાં રાજકારણ રમાતું રહે છે. અહીં ઉલ્લેખનીય છે કે વેન્ડર્સ માર્કેટ થકી પાલિકાને લારી વાળા પાસે ભાડું મળી શકે છે. માર્કેટ બનાવવા માટે સરકારમાંથી સહાય પણ મળી શકે છે. આ સ્થિતિમાં વેન્ડર્સ માર્કેટ થકી લારીગલ્લાના વેપાર, ટ્રાફિકની સમસ્યા વિગેરેનું સમાધાન થઇ શકે છે. જોકે આજદિન સુધી અહીંની પાલિકા શહેરમાં વેન્ડર્સ માર્કેટ બનાવી શકી નથી એ હકીકત છે.